གླིང་སྒྲུང་གཅེས་བཏུས་ཁ་ཆེ་གཡུ་རྫོང་གི་བརྗོད་བྱའི་དོན་གྱི་སྙིང་བོ་ནི་སྔོན་པད་མ་འབྱུང་གནས་བོད་དུ་བྱོན་ནས་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་བཞེངས།བོད་ཀྱི་ལྷ་སྲིན་སྡེ་བརྒྱད་དམ་ལ་བཏགས།བོད་ཁམས་བདེ་ལ་བཀོད་ཅིང་ཟབ་གསང་བླ་མེད་ཀྱི་ཆོས་ཀྱི་འཁོར་ལོ་བསྐོར་བའི་ཚེ།ལས་མ་དག་ཅིང་ལྟ་བ་ལོག་པའི་བདུད་བློན་ཀླུ་དཔལ་དེ་ཉིད་སྨིན་གྲོལ་གྱི་ས་མ་ཐོབ་པས་ངན་སོང་གི་སྐྱེ་བ་འགའ་ཞིག་བརྒྱུད་མཐར་ཁ་ཆེ་རྒྱལ་པོའི་སྲས་སུ་ལུས་བླངས་ནས་མིང་ལ་ཁྲི་བརྟན་རྒྱལ་པོ་ཟེར།ལོ་དགུ་ལོན་པའི་དུས་དེར་བལ་བོ་རྒྱལ་ཁབ་དབང་དུ་བསྡུས།ལོ་བཅོ་བརྒྱད་ལོན་དུས་འོལ་ཁ་རྒྱལ་པོ་འབངས་སུ་བཀོད།ཕོ་ལོ་ཉེར་བདུན་སྟེང་སྨྱུག་ཁ་རྒྱལ་པོའི་ཕ་ཆོས་ཕྲོགས་ནས་ཉིན་བཞིན་ངན་ལང་གི་རྡུལ་བརྩེགས་ཇེ་མཐོར་སོང་།དེ་ནས་བསོ་ཟླའི་ཚེས་དྲུག་གི་ཉིན་ཡིད་སེམས་གདོན་གྱིས་བསླུས་པ་ལྟར་ཁ་ཆེ་ལས་དམག་གླིང་ལ་འདྲེན་དགོས་པའི་བཀའ་གནམ་ལྕགས་ཐོག་འདྲ་བབས།ཁ་ཆེ་བློན་པོ་གྲགས་ཆེན་ཁུ་བོ་ཀླུ་ཡག་རུ་རིང་།རྡོ་རྒོད་མེ་འབར།ཡ་མེད་ཐོག་ཁྲི་བུ་བཙན་གསུམ་གྱིས་རྟ་དམག་སུམ་ཁྲི་ཧྲག་བསྡུས་བྱས་ནས་ཁྲ་མོ་གླིང་ལ་དཔུང་འཇུག་བྱས།གླིང་དང་ཁ་ཆེ་གཉིས་རེ་ཞིག་ཁྱོད་ཤི་ང་གསོན་གྱི་དམར་འཛིང་བྱས་ཏེ་མི་ཤི་རྟ་འགྱེལ་མང་པོ་བྱུང་།སྟག་རོང་དཔོན་པོ་ཁྲོ་ཐུང་གིས་ཇུས་ཀྱི་ཕྱི་ནང་བརྗེས་ཤིང་གསང་གཏམ་ཡོད་ཚད་དགྲ་ལ་བཤད།ཁ་ཆེ་བློན་པོ་ཐོག་ཁྲི་གཙོས་པའི་རྡ་ར་དཔོན་བློན་བཞིས་ཟི་མའི་རྒྱ་ལམ་རིང་མོ་རུ་འོམ་བུའི་ཚོང་བ་ལ་ལམ་སྒུག་བྱས་ནས་ཚོང་རྫས་ཡོད་ཚད་ཕྲོགས།ཚོང་ཕྲུག་རྣམས་ཤི་རྨས་སུ་བཏང་།གླིང་བ་ལ་ཉམས་ཉེས་ཆེན་པོ་བྱུང་ཞིང་རོང་སྲས་ལྷ་རྒོད་འབུམ་ལུ་གཙོས་གླིང་དམག་བརྒྱ་ཕྲག་མང་པོ་རམ་ནག་སེར་བས་བཅོམ་འདྲ་བྱས།སྔགས་ནག་ཆོས་འབར་ཀ་རས་གཏོར་ཟོར་འཕངས་པས་སྡིག་གཅོད་ཤན་པ་རྒྱལ་པོ་དྲན་མེད་དུ་བརྒྱལ།ཤ་ལན་དུ་བྱང་བྱེ་རིའི་ཆོས་འགྲུབ་དཔའ་བོས་ཁྲ་མགོ་མིག་དམར་གྱི་གསོན་སྙིང་བཏོན།འབྲུ་སྒ་སྡེ་ཆོས་སྐྱོང་བེར་ནག་གིས་བདུད་རྗེ་ཡི་ཀླད་ཁྲག་གཏོར།སེང་སྟག་དཔོན་གྱིས་དུག་ཆུའི་མགོ་སྐེ་བླངས་པ་བཅས་རིམ་པ་བཞིན་དཔའ་རྟུལ་དཔུང་གིས་དགྲ་ངན་བདུད་རིགས་མང་པོ་རྨེག་མེད་བཟོས་མཐར།ཁ་ཆེ་རྒྱལ་པོ་དེ་འུ་ཐུག་ནས་གླིང་སྒར་ལ་མཆོངས་ནས་གེ་སར་དང་འཐབ་རེས་བྱས་ཤིང་།སེང་ཆེན་ནོར་བུ་དགྲ་འདུལ་གྱིས་རལ་གྲི་བཏབ་པ་ལན་མེད་ཀྱིས་ལྔ་བའི་ལམ་དུ་བརྫངས།གཡུ་རྫོང་བླངས་ནས་གཡུ་འགྱེད་བཏང་བ་དང་གླིང་སྟག་རོང་དཔོན་པོ་ཁྲོ་ཐུང་ལ་བྱང་ལྷ་རྟ་མགྲིན་དམར་པོའི་ལུང་བསྟན་བྱུང་ནས་མི་ཆུང་ཁ་བདེ་མྱུལ་མར་སོང་སྟེ་ལྷོ་ཨ་བསེའི་ས་ཆར་རྒྱུས་ལོན་བྱས།ལྷོ་ཨ་བསེ་ཡུལ་གྱི་སྲིན་པོ་དང་གླིང་དཔའ་རྟུལ་རྣམས་ཀྱིས་གཡུལ་འགྱེད་དྲག་པོ་བྱས།རྗེས་སུ་ཨ་བསེ་རྒྱལ་པོ་གླིང་ལ་འཁོར།སྲས་མོ་གེ་སར་གྱི་ཇ་མར་གྱུར་པ་བཅས་ཁྲབ་རྫོང་དང་གཡུ་རྫོང་བླངས་པའི་ལོ་རྒྱུས་ཡིན་ནོ།།